C 69/15

Paraiškos įregistruoti pavadinimą paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2022/C 69/14)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį per tris mėnesius nuo šio paskelbimo dienos.

BENDRASIS DOKUMENTAS

„GIRESUN TOMBUL FINDIĞI“

ES Nr. PDO-TR-02419 – 2018 m. balandžio 26 d.

SKVN (X) SGN ( )

1. Pavadinimas (-ai) [SKVN arba SGN]

„Giresun Tombul Fındığı“

2. Valstybė narė arba trečioji šalis

Turkija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

„Giresun Tombul Fındığı“ yra lazdyno riešutai, priklausantys Corylus avellana L. rūšiai, kurie parduodami kaip negliaudyti arba gliaudyti lazdyno riešutai: negliaudyti, gliaudyti žali ir gliaudyti skrudinti.

„Giresun Tombul Fındığı“ veislės riešutmedžiai ūkyje turėtų sudaryti ne mažiau kaip 90 proc., o „Sivri Fındık“, „Kalınkara Fındık“ ir „Palaz Fındık“ veislių riešutmedžiai gali sudaryti ne daugiau kaip 10 proc.

„Giresun Tombul Fındığı“ kevalas yra apvalus, gana ryškios, rudos spalvos, šiek tiek pūkuotu galiuku ir suplotais šonais. Branduolys yra apvalus, turintis mažai ląstelienos, šviesios ryškios spalvos odele, o luobelė nėra įaugusi į branduolį ir ją galima lengvai nulupti.

1 lentelė

Kai kurios fizinės „Giresun Tombul Fındığı“ savybės

Specifikacijos Negliaudyti Gliaudyti žali Gliaudyti skrudinti Dydis (skersmuo milimetrais) Didelis 16 –18 13 –15 13 –15 Vidutinis 14 –16 11 –13 11 –13 Mažas 12 –14 9 –11 9 –11 Drėgnis procentais daugiausia 7 6 3 Džiovintų riešutų skaičius viename kilograme – 500 –700 – Kevalo storis (mm) mažiausiai–daugiausiai 0,70 –1,25 – – Branduolio santykis, proc. mažiausiai–daugiausiai 47,5 –55 – – Lengvai nusilupanti luobelė, proc. mažiausiai–daugiausiai – – 90 –100





2 lentelė

Kai kurios cheminės „Giresun Tombul Fındığı“ savybės

Specifikacijos Negliaudyti Gliaudyti žali Gliaudyti skrudinti Bendras riešuto riebalų santykis, proc. mažiausiai–daugiausiai 56,0 –68,0 56,0 –68,0 57,0 –70,0 Bendras riešuto baltymų santykis, proc. (koeficientas, N = 6.25) mažiausiai–daugiausiai 14,0 –21,0 14,0 –21,0 14,4 –21,6 Oleino rūgštis, proc. (g/100 g aliejaus) mažiausiai–daugiausiai 77,0 –85,0 77,0 –85,0 – Vitaminas E (mg/100 g aliejaus) mažiausiai–daugiausiai 28,0 –45,0 28,0 –45,0 –

Juslinės savybės

Žalių ir skrudintų „Giresun Tombul Fındığı“ skonis ir aromatas burnoje yra labai ryškus. Lazdyno riešutai lengvai kramtomi, nepalieka sausumo pojūčio burnoje, juntamas riešutų aliejus. Be to, nurijus nelieka kartaus skonio.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

–

3.4. Specialūs gamybos veiksmai, atliktini nustatytoje geografinėje vietovėje

„Giresun Tombul Fındığı“ veislės riešutai auginami ekstensyviuose tradiciniuose soduose, šlaituose, o kartais terasiniuose plotuose. Ši veislė auginama kaip daugiakamieniai krūmai soduose, kur aukštis virš jūros lygio yra ne didesnis kaip 750 metrų.

Visi procesai, įskaitant sodinukų sodinimą, tręšimą, genėjimą, derliaus ėmimą, gliaudymą ir džiovinimą, turėtų vykti 4 punkte nurodytoje geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

–

3.6. Specialios produkto registruotu pavadinimu ženklinimo taisyklės

Ant „Giresun Tombul Fındığı“ pakuočių turi būti aiškiai ir neištrinamai užrašyta arba atspausdinta toliau nurodyta informacija:

— įmonės prekinis pavadinimas ir adresas, trumpasis pavadinimas ir adresas arba bendrovės registruotas prekės ženklas,

— partijos numeris,

— prekės pavadinimas „Giresun Tombul Fındığı“

— grynasis svoris

— logotipas:

— oficiali autentiškumo holograma.

4. Glaustas geografinės vietovės apibūdinimas

„Giresun Tombul Fındığı“ auginimo, derliaus nuėmimo, sandėliavimo, gliaudymo, atrinkimo ir rūšiavimo vietovė yra toliau išvardytų Giresūno ir Trabzono provincijų miestų teritorijoje:

a) Giresūno provincijoje: Piraziz, Bulancak, Dereli, Keşap, Espiye, Yağlıdere, Tirebolu, Güce, Doğankent, Görele, Çanakçı, Eynesil, Giresun.

b) Trabzono provincijoje: Beşikdüzü ir Vakfıkebir.

Visi šių rajonų kaimai yra įtraukti į auginimo teritoriją.

Pirmiau nurodytų vietovių geografinės koordinatės yra tarp 37°50’ ir 39°12’ rytų ilgumos ir 40° 07’ ir 41 °08‘ šiaurės platumos.

1 pav. „Giresun Tombul Fındığı“ auginimo plotas. Giresūno ir Trabzono savivaldybių dalis.

5. Ryšys su geografine vietove

Svarbiausios „Giresun Tombul Fındığı“ išskirtinės savybės – išskirtinis skonis ir kvapas, didelis aliejaus kiekis, kevalo storis, didelis branduolio santykis, lengvai nusilupanti luobelė. Šias savybes lemia tiek gamtiniai, tiek žmogiškieji veiksniai.

Turkijoje lazdyno riešutai skirstomi į dvi kategorijas: Giresūno kokybės ir Levanto kokybės. Tik šioje geografinėje vietovėje užauginti lazdyno riešutai laikomi Giresūno kokybės (aukščiausios kokybės) ir perkami iš ūkininko už didesnę kainą. Kitose Turkijos dalyse auginami riešutai laikomi Levanto kokybės (antros rūšies).

Gamtiniai veiksniai

Tarp veiksnių, turinčių įtakos „Giresun Tombul Fındığı“ savybėms, svarbiausias yra klimatas. Jie turi įtakos kevalo storiui, dideliam gliaudytų riešutų derliui (dideliam branduolio santykiu) ir lengvai nusilupančiai luobelei skrudinant orkaitėje.

Klimatas

Vietovėje vyrauja drėgnas subtropinis klimatas, kuriam būdingos šiltos ir drėgnos vasaros bei vėsios ir drėgnos žiemos. Vidutinė metinė temperatūra Giresūno provincijoje yra 14,1 °C, sausio–balandžio mėn. vidutinė temperatūra nukrenta iki 7,1–11,3 °C, o birželio–rugpjūčio mėn. ji siekia 20,1–23,2 °C. Ši temperatūra yra optimali lazdynų žydėjimui ir „Giresun Tombul Fındığı“ veislės riešutų formavimuisi bei sunokimui. Vidutinis metinis vėjo greitis Giresūno regione yra 4.3 km/h. Vėjas ir temperatūra yra ypač svarbi apdulkinimo ir apvaisinimo metu ir turi tiesioginį poveikį riešuto sandarai ir vystymuisi. Giresūne lyja vidutiniškai 160,6 dienų per metus ir iškrenta vidutiniškai 1 401 mm lietaus, o saulė birželio–rugpjūčio mėnesiais šviečia vidutiniškai 2,6–3,4 valandos per dieną. Šio lietaus kiekio ir saulėtų valandų per dieną pakanka, kad riešutų atitinkamai mažiausias reikiamas svorio ir riebalų santykis būtų tinkamas, taip pat kad būtų tinkama jų riebalų rūgščių sudėtis. Saulėtos valandos užtikrinta didelį oleino rūgšties ir vitamino E kiekį bei aromatą.

Drėgnis

Santykinis oro drėgnis riešutų vystymosi ir brandinimo laikotarpiu yra 76–76,3 proc. Šis santykinis drėgnis taip pat turi įtakos lazdyno riešutų kokybei, nes tuo laikotarpiu riešutuose susiformuoja biocheminės struktūros (riebalai, baltymai, skonis). Dėl šio ypatingo oro drėgnio „Giresun Tombul Fındığı“ kevalai tampa plonesni, todėl juos galima lengvai nulupti.

Dirvožemis

Giresūno regiono dirvožemio savybės užtikrina sąlygas, būtinas lazdyno riešutams auginti. Lazdynai geriausiai auga giliame, derlingame, gerai drenuojamame dirvožemyje, kurio pH – nuo 6,0 iki 7,5, o tinkami dirvožemio tipai yra priemolis ir smėlingas molis. Dirvožemio savybės turi įtakos „Giresun Tombul Fındığı“ branduolio dydžiui ir kevalo storiui.

Žmogiškieji veiksniai

Giresūno ir Trabzono provincijose lazdyno riešutai auginami nuo seno. Ūkininkai jau ilgai renka ir vegetatyviniu būdu daugina genotipus. „Giresun Tombul Fındığı“ yra vietinė veislė, atsiradusi natūralios atrankos būdu. Ši veislė sudarė 90 proc. ūkininkų soduose auginamų veislių dėl tokių jos savybių kaip skonis, derlingumas, plonas kevalas ir labai lengvas jų valymas, o kitas veisles jie augino dėl apdulkinimo.

Derliaus nuėmimas

Gamintojai gali tinkamai nustatyti derliaus nuėmimo laiką stebėdami, kaip pageltonuoja išaižos, 3/4 riešuto kevalo paruduoja (įgauna rausvą atspalvį), riešutas įgauna veislei būdingą kvapą ir skonį, o kekės pradeda kristi. Dar vienas derliaus nuėmimo kriterijus yra tai, kad lazdyno riešutų drėgnis turėtų būti mažesnis nei 30 proc. Tinkamas subrandinimas labai svarbus tam, kad išsivystytų cheminės savybės, kaip antai riebalų ir baltymų kiekis, taip pat tokios fizinės savybės kaip kevalo spalva, derlingumas ir lengvai nusilupanti luobelė.

Derlius surenkamas purtant šakas ir surenkant riešutus nuo žemės arba rankomis nuskinant riešutus nuo ūglių. Riešutų derlius surenkamas su išaižomis ir supilamas ant kūlimo lauko, tada riešutai džiovinami, kol juose lieka 12 proc. vandens. Tada riešutai kuliamosiomis atskiriami nuo išaižų ir paliekami toliau džiūti, kol vandens kiekis branduoliuose sumažėja iki mažiau kaip 6 proc. Jau daug šimtmečių „Giresun Tombul Fındığı“ auginantys ūkininkai naudoja šiuos derliaus nuėmimo būdus, o naujas technologijas (pvz., išaižų atskyrimo) naudoja tik tuo atveju, jeigu jos neturi įtakos riešutų savybėms.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

–

(1) OL L 343, 2012 12 14, p. 1.